Document ID: 32006D0212

RÅDETS AFGØRELSE
af 14. marts 2006
om ændring af afgørelse 1999/70/EF om de nationale centralbankers eksterne revisorer for så vidt angår eksterne revisorer for Österreichische Nationalbank
(2006/212/EF)
RÅDET FOR DEN EUROPÆISKE UNION HAR -
under henvisning til protokollen om statutten for Det Europæiske System af Centralbanker og Den Europæiske Centralbank, der er knyttet til traktaten om oprettelse af Det Europæiske Fællesskab, særlig artikel 27, stk. 1,
under henvisning til henstilling ECB/2006/1 af 1. februar 2006 fra Den Europæiske Centralbank til Rådet for Den Europæiske Union om eksterne revisorer for Österreichische Nationalbank (1), og
ud fra følgende betragtninger:
(1)
Regnskaberne for Den Europæiske Centralbank (ECB) og for Eurosystemets nationale centralbanker skal revideres af uafhængige eksterne revisorer, der indstilles af ECB’s Styrelsesråd og godkendes af Rådet for Den Europæiske Union.
(2)
I henhold til artikel 37, stk. 1 i den østrigske forbundslov om Österreichische Nationalbank vælger Österreichische Nationalbanks (ÖNB) generalforsamling hvert år to revisorer og to stedfortrædere. De stedfortrædende revisorer vil kun blive tillagt mandat, hvis revisorerne er forhindrede i at udføre revisionen.
(3)
Mandatet for de nuværende eksterne revisorer i ÖNB kan ikke fornys for endnu en embedsperiode efter revisionen for regnskabsåret 2005. Det er derfor nødvendigt at udnævne eksterne revisorer fra regnskabsåret 2006.
(4)
ÖNB har valgt KPMG Alpen-Treuhand GmbH, TPA Horwath Wirtschaftsprüfung GmbH, Moore Stephens Austria Wirtschaftsprüfungsgesellschaft mbH og BDO Auxilia Treuhand GmbH som nye eksterne revisorer i overensstemmelse med Fællesskabets og Østrigs lovgivning om offentligt udbud, og de opfylder efter ECB's opfattelse de nødvendige krav for udnævnelse.
(5)
ECB's Styrelsesråd har anbefalet, at de eksterne revisorers mandat fornys årligt, men ikke ud over et samlet tidsrum på fem år.
(6)
ECB's Styrelsesråds henstilling bør følges og Rådets afgørelse 1999/70/EF (2) ændres i overensstemmelse hermed -
VEDTAGET FØLGENDE AFGØRELSE:
Artikel 1
Artikel 1, stk. 9, i afgørelse 1999/70/EF affattes således:
»9. KPMG Alpen-Treuhand GmbH og TPA Horwath Wirtschaftsprüfung GmbH godkendes hermed i fællesskab som eksterne revisorer for Österreichische Nationalbank (ÖNB) for regnskabsåret 2006.
Moore Stephens Austria Wirtschaftsprüfungsgesellschaft mbH og BDO Auxilia Treuhand GmbH godkendes hermed i fællesskab som stedfortrædende revisorer for ÖNB for regnskabsåret 2006.
Mandatet kan fornys årligt, men ikke ud over et samlet tidsrum på fem år, senest sluttende med regnskabsåret 2010.«
Artikel 2
Denne afgørelse meddeles Den Europæiske Centralbank.
Artikel 3
Denne afgørelse offentliggøres i Den Europæiske Unions Tidende.
Udfærdiget i Bruxelles, den 14. marts 2006.

Labels: 2
18
4